title: A Bizottság (EU) 2021/1751 végrehajtási rendelete (2021. október 1.) a 2014/59/EU európai parlamenti és tanácsi irányelvnek a leírási és átalakítási hatáskörök szerződéses elismerése kivitelezhetetlenségének megállapításával kapcsolatos értesítések egységes formátuma és táblái tekintetében történő alkalmazására vonatkozó végrehajtás-technikai standardok megállapításáról (EGT-vonatkozású szöveg)

text:
                  2021.10.4.

                  HU

                  Az Európai Unió Hivatalos Lapja

                  L 349/5

         A BIZOTTSÁG (EU) 2021/1751 VÉGREHAJTÁSI RENDELETE
         (2021. október 1.)
         a 2014/59/EU európai parlamenti és tanácsi irányelvnek a leírási és átalakítási hatáskörök szerződéses elismerése kivitelezhetetlenségének megállapításával kapcsolatos értesítések egységes formátuma és táblái tekintetében történő alkalmazására vonatkozó végrehajtás-technikai standardok megállapításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a hitelintézetek és befektetési vállalkozások helyreállítását és szanálását célzó keretrendszer létrehozásáról és a 82/891/EGK tanácsi irányelv, a 2001/24/EK, 2002/47/EK, 2004/25/EK, 2005/56/EK, 2007/36/EK, 2011/35/EU, 2012/30/EU és 2013/36/EU irányelv, valamint az 1093/2010/EU és a 648/2012/EU európai parlamenti és tanácsi rendelet módosításáról szóló, 2014. május 15-i 2014/59/EU európai parlamenti és tanácsi irányelvre (1) és különösen annak 55. cikke (8) bekezdésének harmadik albekezdésére,
         mivel:

                     (1)

                     A 2014/59/EU irányelv 55. cikkének (1) bekezdése úgy rendelkezik, hogy bizonyos feltételek mellett a tagállamok előírják az intézmények és a szóban forgó irányelv 1. cikke (1) bekezdésének b), c) és d) pontjában említett szervezetek számára, hogy foglaljanak bele a szerződésbe egy olyan szerződéses feltételt, amely alapján a kötelezettséget keletkeztető megállapodásban vagy instrumentumban részes fél elismeri, hogy a kötelezettség leírási és átalakítási hatáskörök hatálya alá tartozhat.

                     (2)

                     A 2014/59/EU irányelv 55. cikke (2) bekezdésének első albekezdése előírja a tagállamok számára annak biztosítását, hogy amennyiben egy ilyen intézmény vagy szervezet arra a megállapításra jut, hogy jogi vagy egyéb szempontból nem kivitelezhető, hogy az említett feltételt kikösse („a szerződéses elismerés kivitelezhetetlenségének megállapítása”), az intézmény vagy szervezet értesíti a szanálási hatóságot erről a megállapításáról.

                     (3)

                     A Bizottságnak végrehajtás-technikai standardokat kell elfogadnia a szanálási hatóságok részére tett értesítések egységes formátumának és tábláinak meghatározása érdekében.

                     (4)

                     A szerződéses elismerés kivitelezhetetlenségének megállapításával kapcsolatos értesítés egységes formátumait és tábláit úgy kell kialakítani, hogy biztosítsák az említett megállapítás szanálási hatóságok általi érdemi és egységes értékelését az egész Unióban.

                     (5)

                     Az adatminőség javítása és az összehasonlíthatóság biztosítása érdekében az értesítési táblákban meghatározott adatelemeknek meg kell felelniük az egységes adatmodellnek. Az egységes adatmodell használata széles körben elterjedt gyakorlat a felügyeleti adatszolgáltatás terén. Az egységes adatmodellnek az adatokat strukturáltan kell megjelenítenie, és a szerződéses elismerés kivitelezhetetlenségének megállapításával kapcsolatos egységes értesítés céljából azonosítania kell valamennyi lényeges üzleti koncepciót.

                     (6)

                     Az értesítésben szereplő adatelemek minőségének, következetességének és pontosságának biztosítása érdekében az adatelemekre közös validálási szabályokat kell alkalmazni.

                     (7)

                     Jellegükből adódóan a validálási szabályokat és az adatpont-meghatározásokat rendszeresen frissítik annak biztosítása érdekében, hogy mindenkor megfeleljenek a hatályos szabályozási, elemzési és informatikai követelményeknek. A részletes egységes adatmodellre és a részletes közös validálási szabályokra vonatkozó szigorú minőségi kritériumokat kell megállapítani, amelyeket az Európai Bankhatóság tesz közzé elektronikus úton a weboldalán.

                     (8)

                     Ez a rendelet az Európai Bankhatóság által a Bizottsághoz benyújtott végrehajtás-technikai standardtervezeteken alapul.

                     (9)

                     Az Európai Bankhatóság nyilvános konzultációt folytatott az e rendelet alapját képező végrehajtás-technikai standardtervezetekről, elemezte az ezzel összefüggésben felmerülő lehetséges költségeket és hasznot, és kikérte az 1093/2010/EU európai parlamenti és tanácsi rendelet (2) 37. cikke alapján létrehozott Banki Érdekképviseleti Csoport szakvéleményét,

               ELFOGADTA EZT A RENDELETET:

            1. cikk
            A kivitelezhetetlenség megállapítására vonatkozó értesítésben feltüntetendő információk
            A 2014/59/EU irányelv 55. cikke (2) bekezdésének első albekezdése szerinti értesítés céljából az intézmény vagy a szóban forgó irányelv 1. cikke (1) bekezdésének b), c) vagy d) pontjában említett szervezet benyújtja a szanálási hatóságnak az I. mellékletben meghatározott táblákban részletezett információkat. A szóban forgó táblákat a II. mellékletben meghatározott útmutatónak megfelelően kell kitölteni.

            2. cikk
            Az információk benyújtásának formátuma

               (1)   Az intézmények vagy a 2014/59/EU irányelv 1. cikke (1) bekezdésének b), c) vagy d) pontjában említett szervezetek az e rendelet 1. cikkében említett információkat az érintett szanálási hatóság által meghatározott adatcsere-formátumokban és megjelenítési formákban nyújtják be.

               (2)   Az e rendelet 1. cikkében említett információk benyújtása során az intézmények és a 2014/59/EU irányelv 1. cikke (1) bekezdésének b), c) vagy d) pontjában említett szervezetek tiszteletben tartják a III. mellékletben említett egységes adatmodellben szereplő adatpont-meghatározásokat, valamint a IV. mellékletben említett validálási szabályokat.

            3. cikk
            Hatálybalépés és alkalmazás
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2021. október 1-jén.

                  a Bizottság részéről

                  az elnök

               Ursula VON DER LEYEN

            (1)  HL L 173., 2014.6.12., 190. o.

            (2)  Az Európai Parlament és a Tanács 1093/2010/EU rendelete (2010. november 24.) az európai felügyeleti hatóság (Európai Bankhatóság) létrehozásáról, a 716/2009/EK határozat módosításáról és a 2009/78/EK bizottsági határozat hatályon kívül helyezéséről (HL L 331., 2010.12.15., 12. o.).

            1. MELLÉKLET

                           N 00.01 – Értesítés azonosítása

                           Oszlopok

                        Azonosító

                        0010

                           Sorok

                        Értesítésazonosító

                        0010

                        Értesítés napja

                        0020

                        Értesítés típusa

                        0030

                        Az N01.01 és N01.02 tábla adatszolgáltatási vonatkozási időpontja

                        0040

                        Az N02.00 tábla adatszolgáltatási vonatkozási időpontja

                        0050

                        Alkalmazandó pénznem

                        0060

                        Intézmény vagy szervezet neve

                        0070

                        Kód

                        0080

                        A kód típusa

                        0090

                        Kapcsolattartó személy

                        0100

                        E-mail

                        0110

                        Telefon

                        0120

                           N 01.01 – A hitelezői feltőkésítés szerződéses elismerésének kivitelezhetetlensége szerződésenként/instrumentumonként

                           Értesítés típusa

                           KÖTELEZETTSÉG AZONOSÍTÓJA

                           LÉNYEGES MÓDOSÍTÁS?

                           VÉGSŐ LEJÁRATI IDŐPONT

                           MEGÚJULÓ?

                           MEGÚJULÁS GYAKORISÁGA

                           SZERZŐDÉS / INSTRUMENTUM

                           KIVITELEZHETETLENSÉG

                           PARTNER

                           LEÍRÁS

                           KÖTELEZETTSÉG TÍPUSA

                           IRÁNYADÓ JOG

                           KIELÉGÍTÉSI SORRENDBEN BETÖLTÖTT HELY HARMADIK ORSZÁG JOGA SZERINT

                           KIELÉGÍTÉSI SORRENDBEN BETÖLTÖTT HELY A BEJEGYZÉS SZERINTI TAGÁLLAMBAN

                           NÉVÉRTÉK A FŐ EREDETI PÉNZNEMBEN

                           FŐ EREDETI PÉNZNEM

                           NÉVÉRTÉK A HELYI PÉNZNEMBEN

                           FELTÉTELEK

                           KATEGÓRIA

                           A FELTÉTELEK TELJESÍTÉSÉNEK INDOKAI

                           JOGI VÉLEMÉNY?

                           NÉV

                           KÓD

                           A KÓD TÍPUSA

                           NEMZETI KÓD

                        0010

                        0020

                        0030

                        0040

                        0050

                        0060

                        0070

                        0080

                        0090

                        0100

                        0110

                        0120

                        0130

                        0140

                        0150

                        0160

                        0170

                        0180

                        0190

                        0200

                        0210

                           N 01.02 – A hitelezői feltőkésítés szerződéses elismerésének kivitelezhetetlensége kategóriánként

                           KATEGÓRIA

                           A KATEGÓRIÁBA TARTOZÓ KÖTELEZETTSÉGEK ÖSSZÉRTÉKE HELYI PÉNZNEMBEN

                           A KATEGÓRIÁK / FELTÉTELEK TELJESÍTÉSÉNEK INDOKAI

                           KIELÉGÍTÉSI SORRENDBEN BETÖLTÖTT HELY

                           ALAPUL SZOLGÁLÓ KÖTELEZETTSÉGEK SZÁMA

                        0010

                        0020

                        0030

                        0040

                        0050

                           N 02.00 - Kötelezettségek fizetésképtelenségi osztálya

                           KIELÉGÍTÉSI SORRENDBEN BETÖLTÖTT HELY

                           A SZANÁLÁSI HATÓSÁGNAK JELENLEG BEJELENTETT ÖSSZES KÖTELEZETTSÉG NÉVÉRTÉKE

                           A RANGHELY SZERINTI ÖSSZES KÖTELEZETTSÉG FENNÁLLÓ ÖSSZEGE

                           EBBŐL: HITELEZŐI FELTŐKÉSÍTÉSBŐL KIZÁRT

                           EBBŐL: HARMADIK ORSZÁG JOGÁNAK HATÁLYA ALÁ TARTOZÓ KÖTELEZETTSÉGEK

                           EBBŐL: SZERZŐDÉSES ELISMERÉS NÉLKÜL

                           EBBŐL: A SZANÁLÁSI HATÓSÁGNAK JELENLEG BEJELENTETT

                        0010

                        0020

                        0030

                        0040

                        0050

                        0060

                        0070

            II. MELLÉKLET
            KITÖLTÉSI ÚTMUTATÓ a leírási és átalakítási hatáskörök szerződéses elismerése kivitelezhetetlenségének megállapítására vonatkozó értesítéshez
            I. RÉSZ: ÁLTALÁNOS ÚTMUTATÓ
            Ez a melléklet útmutatást nyújt a leírási és átalakítási hatáskörök szerződéses elismerése kivitelezhetetlenségének megállapítására vonatkozóan az intézmény vagy szervezet által benyújtandó értesítéshez.
            Minden értesítés több olyan szerződésre/instrumentumra és/vagy több olyan kötelezettségkategóriára vonatkozhat (adott esetben), amely teljesíti a hitelezői feltőkésítés szerződéses elismerésének kivitelezhetetlenségére vonatkozóan a 2014/59/EU irányelv 55. cikke (2) bekezdésének első albekezdésében meghatározott feltételeket.
            Az intézmény vagy szervezet további igazoló dokumentumokat, például jogi véleményt vagy szerződésmásolatot is benyújthat, ha ezt célszerűnek tartja. Az érintett szanálási hatóság dönt arról, hogy mi a további dokumentumok benyújtásának módja.
            Ha az ebben a mellékletben felsorolt valamely információmező nem alkalmazandó egy bizonyos szerződéstípusra, és az intézmény vagy szervezet ezt bizonyítja a szanálási hatóság felé, akkor az intézménynek vagy szervezetnek nem kell megadnia az adott mezőben felsorolt információkat.
            1.   Az értesítés felépítése

            Az értesítésben szereplő információkat az I. mellékletben meghatározott következő táblák kitöltésével kell megadni:

                        (a)

                        „Értesítés azonosítása” (N00.01), amelyet magának az értesítésnek és a szanálási hatóságot értesítő intézménynek vagy szervezetnek az azonosítására szolgáló információk megadásához kell használni;

                        (b)

                        „A hitelezői feltőkésítés szerződéses elismerésének kivitelezhetetlensége szerződésenként/instrumentumonként” (N01.01), amelyet azon kötelezettségekre vonatkozó információk megadásához kell használni, amelyek teljesítik a hitelezői feltőkésítés szerződéses elismerésének kivitelezhetetlenségére vonatkozóan a 2014/59/EU irányelv 55. cikke (2) bekezdésének első albekezdésében meghatározott feltételeket;

                        (c)

                        „A hitelezői feltőkésítés szerződéses elismerésének kivitelezhetetlensége kategóriánként” (N01.02), amelyet azon kötelezettségkategóriákra vonatkozó információk megadásához kell használni, amelyek teljesítik a hitelezői feltőkésítés szerződéses elismerésének kivitelezhetetlenségére vonatkozó feltételeket, amennyiben az érintett szanálási hatóság szükségesnek ítéli a kötelezettségkategóriák meghatározását a 2014/59/EU irányelv 55. cikkének (7) bekezdésében előírtak szerint;

                        (d)

                        „Kötelezettségek fizetésképtelenségi osztálya” (N02.00), amelyet a 2014/59/EU irányelv 55. cikke (2) bekezdése ötödik albekezdésének alkalmazásában a kötelezettségeknek a nemzeti fizetésképtelenségi jog szerint a kielégítési sorrendben betöltött helyére vonatkozó információk megadására kell használni.

                  2.   A konszolidáció köre

            Az értesítést az intézményeknek és szervezeteknek egyedi alapon kell elküldeniük.
            II. RÉSZ: TÁBLASPECIFIKUS ÚTMUTATÓ
            3.   N00.01 – Értesítés azonosítása

            3.1   A tábla egyes soraira vonatkozó útmutató

                        Sorok

                        Útmutató

                        0010

                           Értesítésazonosító

                        Minden értesítésnek az értesítő intézmény vagy szervezet által megadott egyedi azonosítóval kell rendelkeznie.
                        Az értesítésazonosítót értesítésenként [benyújtásonként], nem pedig kötelezettségenként vagy kategóriánként kell megadni. Egy értesítésbe bármennyi kötelezettség vagy kategória belefoglalható, amely az értesítés időpontjában releváns.
                        Az intézménynek vagy szervezetnek meg kell adnia az értesítésazonosítót, amelynek minden egyes értesítés esetében egyedinek kell lennie.

                        0020

                           Értesítés napja

                        Az intézményeknek és szervezeteknek azt a napot kell feltüntetniük, amelyen az értesítést elküldték a szanálási hatóságnak.

                        0030

                        Értesítés típusa (1)

                        Az intézményeknek és szervezeteknek a következők szerint kell feltüntetniük a szóban forgó értesítés tárgyát képező elemek típusát:

                                    a)

                                    kizárólag szerződések/instrumentumok (csak az N01.01 táblát kell használni);

                                    b)

                                    kizárólag kötelezettségkategóriák (csak az N01.02 táblát kell használni);

                                    c)

                                    szerződések/instrumentumok és kötelezettségkategóriák egyaránt (az N01.01 és az N01.02 táblát is használni kell ugyanazon értesítéshez).

                        0040

                           Az N01.01 és az N01.02 tábla adatszolgáltatási vonatkozási időpontja

                        Az intézményeknek és szervezeteknek meg kell adniuk az N01.01 és az N01.02 táblában szereplő információk adatszolgáltatási vonatkozási időpontját.

                        0050

                           Az N02.00 tábla adatszolgáltatási vonatkozási időpontja

                        Az intézményeknek és szervezeteknek meg kell adniuk az N02.00 táblában szereplő információk adatszolgáltatási vonatkozási időpontját.

                        0060

                           Alkalmazandó pénznem

                        Az intézményeknek és szervezeteknek meg kell adniuk az N01.01 tábla 0130. oszlopában, az N01.02 tábla 0020. oszlopában és az N02.00 táblában szereplő összegek referencia-pénznemét.
                        Ez az érték azon tagállam hivatalos pénznemét jelöli, ahol az értesítést benyújtó intézményt bejegyezték. Az értéknek összhangban kell lennie az ISO 4217 szerinti alfabetikus kóddal.

                        0070

                           Intézmény vagy szervezet neve

                        Az értesítést benyújtó intézmény vagy szervezet neve.

                        0080

                           Kód

                        Az értesítést benyújtó intézmény vagy szervezet kódja. Intézmények esetében a kód a 20 jegyű, alfanumerikus jogalany-azonosító (LEI-kód). Más szervezetek esetében a kód a 20 jegyű, alfanumerikus LEI-kód, vagy ha nem áll rendelkezésre, az Unióban alkalmazandó egységes kódrendszer szerinti kód, vagy ha ez sem áll rendelkezésre, valamely nemzeti kód.
                        A kódnak meg kell egyeznie az (EU) 2018/1624 bizottsági végrehajtási rendelet keretében az ugyanazon intézmény vagy szervezet tekintetében jelentett kóddal (2). A kódra vonatkozó mezőben mindig szerepelnie kell egy értéknek.

                        0090

                           A kód típusa

                        Az intézménynek vagy szervezetnek a 0080. oszlopban feltüntetett kódtípust „LEI-kód”-ként vagy „nem LEI-kód”-ként kell megadniuk. A kód típusánál mindig szerepelnie kell a két érték egyikének.

                        0100

                           Kapcsolattartó személy

                        Az intézményeknek és szervezeteknek fel kell tüntetniük egy olyan személy nevét, akivel a szanálási hatóság felveheti a kapcsolatot, ha pontosításra van szüksége az értesítéssel kapcsolatban.

                        0110

                           E-mail

                        Az intézményeknek és szervezeteknek fel kell tüntetniük a 0100. sorban („Kapcsolattartó személy”) említett személy e-mail-címét.

                        0120

                           Telefon

                        Az intézményeknek és szervezeteknek fel kell tüntetniük a 0100. sorban („Kapcsolattartó személy”) említett személy telefonszámát.

                  4.   N01.01 – A hitelezői feltőkésítés szerződéses elismerésének kivitelezhetetlensége szerződésenként/instrumentumonként

            4.1   Általános megjegyzések

            Az N01.01 táblát a szerződések egyedi alapú értesítésével kapcsolatos bejelentésekhez kell használni. Az N01.01 tábla lehetővé teszi több szerződés ugyanazon értesítésben való feltüntetését. Ezt a táblát a következőkre vonatkozó értesítéshez kell használni:

                        (a)

                        új kötelezettségeket keletkeztető szerződések/instrumentumok: olyan szerződések/instrumentumok, amelyekről korábban nem értesítették a szanálási hatóságot;

                        (b)

                        meglévő kötelezettségeket módosító szerződések/instrumentumok: ha a meglévő kötelezettséghez kapcsolódó szerződésről vagy instrumentumról korábban értesítették a szanálási hatóságot, és úgy értékelték, hogy teljesíti a kivitelezhetetlenség valamely feltételét, a módosító szerződéseknek vagy instrumentumoknak a korábbi értesítésben szereplővel azonos kötelezettségazonosítóval (0010. oszlop) kell rendelkezniük , a fennmaradó oszlopokat pedig csak akkor kell kitölteni, ha módosultak. Mindenekelőtt a 0020. oszlopot („Lényeges módosítás?”) csak a meglévő kötelezettségeket módosító szerződések esetében kell kitölteni, ha releváns;

                        (c)

                        mérlegen kívüli tételek: az intézményeknek és szervezeteknek azon kötelezettség kielégítési sorrendben betöltött helyét kell megadniuk, amely a mérlegen kívüli tétel aktiválása esetén jelentkezik.

                  Amennyiben az adatok nem állnak rendelkezésre vagy nem alkalmazhatók, az intézményeknek és szervezeteknek nem kell kitölteniük a következő oszlopokat: 0020., 0030., 0050., 0090., 0130., 0150. és 0210.
            4.2   A tábla egyes oszlopaira vonatkozó útmutató

                        Oszlopok

                        Jogszabályi hivatkozások és útmutató

                        0010

                        KÖTELEZETTSÉG AZONOSÍTÓJA
                        A kötelezettségazonosító az értesítő intézmény vagy szervezet által létrehozott egyedi azonosító, amelyet az egyes kötelezettségek azonosítására kell használni minden értesítésben. Az intézmény vagy szervezet használhatja a kötelezettség belső kódját.

                        0020

                        LÉNYEGES MÓDOSÍTÁS?
                        Ezt a mezőt csak a meglévő kötelezettségeket módosító szerződések/instrumentumok esetében kell kitölteni. Az értesítést benyújtó intézménynek vagy szervezetnek jeleznie kell, hogy a meglévő kötelezettség módosítása lényegesnek minősül-e.
                        Az intézményeknek és szervezeteknek a következő értékek egyikét kell használniuk:

                                    —

                                    Igen

                                    —

                                    Nem

                        0030

                        VÉGSŐ LEJÁRATI IDŐPONT
                        Az a nap, amelyen a kötelezettség teljes tőke- és kamatrészét vissza kell fizetni (az ügylet szerződéses dokumentációja alapján).
                        A végső lejárati időpont tekintetében a napot, a hónapot és az évet kell megadni. Amennyiben ismert, a pontos napot kell feltüntetni, egyéb esetben a hónap első napját.

                        0040

                        MEGÚJULÓ?
                        Az intézményeknek és szervezeteknek a következő értékek egyikét kell használniuk:

                                    —

                                    Igen

                                    —

                                    Nem

                              Az oszlopot „Igen”-nel kell kitölteni, ha a szerződés kifejezetten rendelkezik a megújíthatóságáról.

                        0050

                        MEGÚJULÁS GYAKORISÁGA
                        Ha a 0040. oszlopban „Igen” szerepel, az intézményeknek és szervezeteknek hónapokban meg kell adniuk a lejárat megújításának gyakoriságát.

                        0060–0130

                        SZERZŐDÉS/INSTRUMENTUM

                        0060

                        LEÍRÁS
                        Az intézményeknek és szervezeteknek legfeljebb 300 karakter terjedelmű leírást kell adniuk a szerződésről/instrumentumról. Ez a mező tartalmazza a szerződés/instrumentum azon fő jellemzőit, amelyek nem szerepelnek az értesítés más mezőiben (például a kötelezettség célja/lényege, az, hogy az instrumentum a harmadik ország irányadó joga szerint hitelezői feltőkésítésbe bevonható-e).

                        0070

                        KÖTELEZETTSÉG TÍPUSA
                        Az intézményeknek és a szervezeteknek a szerződést/instrumentumot a következő típusok egyikeként kell azonosítaniuk:

                                    (a)

                                    bankközi betétek

                                    (b)

                                    nem banki ügyfeleknél elhelyezett betétek

                                    (c)

                                    származtatott termék

                                    (d)

                                    kölcsönfelvétel/finanszírozás

                                    (e)

                                    kereskedelemfinanszírozás

                                    (f)

                                    a szervezet működése szempontjából nem kritikus operatív szolgáltatások

                                    (g)

                                    egyéb

                              Amennyiben egynél több típus alkalmazható, a szerződés/instrumentum célját legjobban leíró típust kell kiválasztani.

                        0080

                        IRÁNYADÓ JOG
                        Az intézményeknek és szervezeteknek meg kell adniuk azon ország ISO 3166-1 szerinti hárombetűs kódját, amelynek joga a szerződésre/instrumentumra irányadó.

                        0090

                        KIELÉGÍTÉSI SORRENDBEN BETÖLTÖTT HELY HARMADIK ORSZÁG JOGA SZERINT
                        Az intézménynek vagy szervezetnek 1-től x-ig terjedő skálán kell megadnia a kötelezettség rangsorbeli helyének megfelelő értéket, ahol 1 a leghátrább sorolt és x a legelőrébb sorolt osztály, a kötelezettségre irányadó alkalmazandó harmadik országbeli jog meghatározása szerint.
                        Az intézménynek meg kell kísérelnie megszerezni az említett rangsorolást az érintett harmadik országbeli szanálási hatóságtól, vagy ilyen hivatalos rangsorolás hiányában saját magának kell meghatároznia az értéket (1-től x-ig terjedő skálán) az érintett harmadik ország joga szerinti kötelezettségrangsor alapján.

                        0100

                        KIELÉGÍTÉSI SORRENDBEN BETÖLTÖTT HELY A BEJEGYZÉS SZERINTI TAGÁLLAMBAN
                        Az intézményeknek vagy szervezeteknek 1-től x-ig terjedő skálán kell megadniuk a kötelezettség rangsorbeli helyének megfelelő értéket, ahol 1 a leghátrább sorolt és x a legelőrébb sorolt osztály, az értesítő intézmény vagy szervezet bejegyzése szerinti tagállamban alkalmazandó vonatkozó jog meghatározása szerint.

                        0110

                        NÉVÉRTÉK A FŐ EREDETI PÉNZNEMBEN
                        Az intézményeknek és a szervezeteknek meg kell adniuk a kötelezettség szerződésben/instrumentumban meghatározott névértékét.
                        Keretmegállapodások esetében az intézménynek vagy szervezetnek a keretmegállapodás alapján várhatóan elért maximális összeget vagy a keretmegállapodás alapján lehetséges maximális összeget kell feltüntetnie.
                        Ha a szerződés/instrumentum egynél több pénznemet tartalmaz, az intézményeknek és szervezeteknek a szerződésben domináns pénznemben kell megadniuk a névértéket.

                        0120

                        FŐ EREDETI PÉNZNEM
                        Az intézményeknek és szervezeteknek a szerződés szerinti kötelezettség denominációjának megfelelő ISO-pénznemkódot kell feltüntetniük. Az ISO 4217 szerinti hárombetűs pénznemkódot kell megadni.
                        Ha a szerződés egynél több pénznemet tartalmaz, az intézményeknek és szervezeteknek a szerződésben dominánsan szereplő pénznemet kell megadniuk.

                        0130

                        NÉVÉRTÉK A HELYI PÉNZNEMBEN
                        Az intézményeknek és szervezeteknek ezt az oszlopot akkor kell kitölteniük, ha a 0110. oszlopban használt pénznem nem az intézmény vagy szervezet bejegyzése szerinti helyi pénznem. Az intézményeknek és szervezeteknek az értesítés időpontjában érvényes átváltási árfolyamot kell alkalmazniuk.

                        0140–0190

                        KIVITELEZHETETLENSÉG

                        0140

                        FELTÉTELEK
                        Az intézményeknek és szervezeteknek azonosítaniuk kell azt a feltételt/azokat a feltételeket, amely/amelyek mellett jogi vagy egyéb szempontból kivitelezhetetlennek vélik a szerződéses feltétel kikötését, az (EU) 2021/1527 felhatalmazáson alapuló bizottsági rendeletben (3) meghatározottak szerint.
                        Az intézményeknek és a szervezeteknek meg kell adniuk az alkalmazandó feltételek kombinációját (azonosíthatnak egy feltételt vagy akár mind az ötöt is):

                                    a)

                                    feltétel – a szerződéses feltétel szerződéses rendelkezésekbe foglalása a harmadik ország kötelezettséget szabályozó törvényi, rendeleti vagy közigazgatási rendelkezéseinek megsértését jelentené;

                                    b)

                                    feltétel – a szerződéses feltétel szerződéses rendelkezésekbe foglalása ellentétes lenne harmadik országbeli hatóság kifejezett és kötelező erejű utasításával;

                                    c)

                                    feltétel – a kötelezettséget olyan nemzetközi általános feltételek vagy jegyzőkönyvek szerint megkötött instrumentumok vagy megállapodások keletkeztetik, amelyeket az intézmény vagy a szervezet nem képes módosítani;

                                    d)

                                    feltétel – a kötelezettséget olyan szerződéses feltételek szabályozzák, amelyeket az intézménynek vagy szervezetnek el kell fogadnia ahhoz, hogy részt vehessen valamely nem uniós szerv szolgáltatásaiban vagy igénybe vehesse azokat, és amelyeket az intézmény vagy szervezet nem képes módosítani;

                                    e)

                                    feltétel – a kötelezettség kereskedelmi hitelezővel szemben áll fenn, és olyan áruk vagy szolgáltatások nyújtásához kapcsolódik, amelyek ugyan nem kritikusak, de az intézmény vagy a szervezet napi működéséhez szükségesek, és az intézmény vagy a szervezet nem képes módosítani a megállapodás feltételeit.

                           Minden alkalmazandó feltételnek szerepelnie kell az értesítésben.

                        0150

                        KATEGÓRIA
                        Az intézményeknek és a szervezeteknek adott esetben az érintett szanálási hatóság által a 2014/59/EU irányelv 55. cikkének (7) bekezdése szerint meghatározott kötelezettségkategóriákat kell feltüntetniük.

                        0160

                        A FELTÉTELEK TELJESÍTÉSÉNEK INDOKAI
                        Az intézményeknek és szervezeteknek világosan ismertetniük kell indokaikat arra, hogy a 0140. oszlopban feltüntetett feltételekből eredő kivitelezhetetlenséget állapítottak meg.
                        Az ebbe a mezőbe bevitt információk annak meghatározása céljából relevánsak, hogy az értesítésben szereplő szerződés/instrumentum teljesíti-e a kivitelezhetetlenség feltételeit, és ezért ezek képezik a szanálási hatóság intézmény általi megállapításra vonatkozó értékelésének alapját.
                        Az intézményeknek és szervezeteknek el kell kerülniük az olyan túl rövid indoklást, mint például a „Termék nem használható” vagy „Versenyképesség csökkenése”, és mélyrehatóbb indoklást kell megadniuk, hogy a szanálási hatóság megalapozott döntést hozhasson.

                        0170

                        JOGI VÉLEMÉNY?
                        Az intézményeknek és szervezeteknek tájékoztatniuk kell a szanálási hatóságot arról, ha létezik jogi vélemény az adott kötelezettség értesítésben jelzett kivitelezhetetlenségéről.
                        Az intézményeknek és szervezeteknek a következők egyikét kell feltüntetniük:

                                    —

                                    Igen

                                    —

                                    Nem

                              Ha az intézmények vagy szervezetek „Igen”-t adnak meg, továbbítaniuk kell a szanálási hatóságnak a jogi véleményt, a szanálási hatóság által meghatározott módon.

                        0180–0210

                        PARTNER
                        Az intézményeknek és szervezeteknek fel kell tüntetniük az adott kötelezettség partnerének azonosító adatait.

                        0180

                        NÉV
                        A feltüntetett név az egyedi partner neve.
                        Többoldalú szerződések esetében az intézménynek vagy a fő partnert kell feltüntetnie, vagy a „többoldalú szerződés” értéket kell használnia.

                        0190

                        KÓD
                        A sorazonosító részét képező kódnak minden egyes értesítő szervezet esetében egyedinek kell lennie. Intézmények esetében a kód a jogalany-azonosító LEI-kód. Más szervezetek esetében a kód a LEI-kód, vagy ha nem áll rendelkezésre, a nemzeti kód. A kódnak egyedinek kell lennie, és azt (időben is) következetesen kell használni a táblákban. A kódra vonatkozó mezőben mindig szerepelnie kell egy értéknek.

                        0200

                        A KÓD TÍPUSA
                        Az intézményeknek vagy szervezeteknek a 0190. oszlopban feltüntetett kódtípust „LEI-kód”-ként vagy „nemzeti kód”-ként kell azonosítaniuk.

                        0210

                        NEMZETI KÓD
                        Az intézmények vagy szervezetek nemzeti kódot is megadhatnak, ha a 0190. oszlopban („Kód”) a LEI-kódot használják azonosítóként.

                  5.   N01.02 – A hitelezői feltőkésítés szerződéses elismerésének kivitelezhetetlensége kategóriánként

            5.1   Általános megjegyzések

            Az N01.02. táblát kell használni a kötelezettségek kategóriáira vonatkozó értesítések benyújtására, ha az érintett szanálási hatóság a 2014/59/EU irányelv 55. cikkének (7) bekezdésével összhangban szükségesnek tartja olyan kötelezettségkategóriák meghatározását, amelyek esetében megállapítható a szerződéses elismerési feltétel kikötésének kivitelezhetetlensége.
            5.2   A tábla egyes oszlopaira vonatkozó útmutató

                        Oszlopok

                        Jogszabályi hivatkozások és útmutató

                        0010

                        KATEGÓRIA
                        Az intézményeknek és a szervezeteknek az érintett szanálási hatóság által a 2014/59/EU irányelv 55. cikkének (7) bekezdésével összhangban meghatározott azon kötelezettségkategóriákat kell feltüntetniük, amelyek tekintetében az értesítést benyújtják.
                        Az N01.02 tábla használatával benyújtott értesítés annyi kötelezettségkategóriát tartalmazhat, amennyi szükséges.

                        0020

                        A KATEGÓRIÁBA TARTOZÓ KÖTELEZETTSÉGEK ÖSSZÉRTÉKE HELYI PÉNZNEMBEN
                        Az intézményeknek és szervezeteknek a 0010. oszlopban feltüntetett, értesítésben szereplő kategóriák mindegyikére vonatkozóan fel kell tüntetniük a kötelezettségek teljes várható összegét.
                        Az összeg az értesítés napjától számított hat hónapos időszakra vonatkozó, a meghatározott kategóriában elérhető becsült maximális összeg.
                        Az összeget annak a tagállamnak a pénznemében kell kifejezni, amelyben az intézményt vagy szervezetet bejegyezték.
                        Ha az értesítést követő hat hónapos időszak során az intézmény vagy szervezet megállapítja, hogy az adott kategóriában a kötelezettségek értéke az értesítésben szereplő összeg több mint 10 %-ával nőtt, további értesítést kell benyújtania a szanálási hatóságnak.

                        0030

                        A KATEGÓRIÁK/FELTÉTELEK TELJESÍTÉSÉNEK INDOKAI
                        Az intézményeknek és szervezeteknek magyarázatot kell adniuk arra, hogy miért szerepel az értesítésben a kötelezettségek adott kategóriája.
                        A szanálási hatóság az indokolás alapján fogja értékelni a kivitelezhetetlenségre vonatkozó értesítést.

                        0040

                        KIELÉGÍTÉSI SORRENDBEN BETÖLTÖTT HELY
                        Az intézményeknek és szervezeteknek 1-től x-ig terjedő skálán kell megadniuk a 0010. oszlopban szereplő egyes kategóriákhoz tartozó kötelezettségek rangsorbeli helyének megfelelő értékeket, ahol 1 a leghátrább sorolt és x a legelőrébb sorolt osztály, az értesítő intézmény vagy szervezet bejegyzése szerinti tagállamban alkalmazandó vonatkozó jog meghatározása szerint.

                        0050

                        ALAPUL SZOLGÁLÓ KÖTELEZETTSÉGEK SZÁMA
                        Az intézményeknek és szervezeteknek fel kell tüntetniük az adott kötelezettségkategóriában az értesítés napjától számított hat hónapos időszak során tartandó szerződések/instrumentumok becsült maximális számát.

                  6.   N02.00 - Kötelezettségek fizetésképtelenségi osztálya

            6.1   Általános megjegyzések

            Az intézményeknek vagy szervezeteknek azon utolsó negyedévre vonatkozóan kell kitölteniük az N02.00 táblát, amely tekintetében rendelkezésre állnak adatok (4), kivéve a 0070. oszlopban szereplő értékeket.
            Alapértelmezés szerint az ebben a táblában bejelentett összegek fennálló értékek, a 0070. oszlop kivételével. A követelés vagy instrumentum fennálló összege a követelés vagy instrumentum tőkeösszegének és felhalmozott kamatának összege. Az esedékes fennálló összeg megegyezik azon követelés értékével, amelyet a hitelező fizetésképtelenségi eljárás keretében követelhet. A 0070. oszlopban szereplő értékeknek az N01.01 és az N01.02 táblában megadott teljes összeget kell tükrözniük, és ezért azok az adott értesítésben szereplő szerződések/instrumentumok és/vagy kategóriák keretében várhatóan elérhető maximális értékek.
            Mérlegen kívüli tételek esetében az intézményeknek és szervezeteknek azon kötelezettség kielégítési sorrendben betöltött helyét kell megadniuk, amely az adott mérlegen kívüli tétel aktiválása esetén jelentkezik.
            Az ebben a táblában szereplő minden értéket annak a tagállamnak a pénznemében kell megadni, amelyben az intézményt vagy szervezetet bejegyezték.
            6.2   A tábla egyes oszlopaira vonatkozó útmutató

                        Oszlopok

                        Jogszabályi hivatkozások és útmutató

                        0010

                        KIELÉGÍTÉSI SORRENDBEN BETÖLTÖTT HELY
                        Az intézménynek vagy szervezetnek 1-től x-ig terjedő skálán kell megadniuk a kötelezettség rangsorbeli helyének megfelelő értéket, ahol 1 a leghátrább sorolt és x a legelőrébb sorolt osztály, az intézmény vagy szervezet bejegyzése szerinti tagállamban alkalmazandó nemzeti jog meghatározása szerint.
                        Az N02.00 tábla külön sort tartalmaz az N01.01 tábla 0100. oszlopbában és az N01.02 tábla 0040. oszlopában feltüntetett minden egyes kielégítési sorrendben betöltött helyre vonatkozóan.

                        0020

                        A RANGHELY SZERINTI ÖSSZES KÖTELEZETTSÉG FENNÁLLÓ ÖSSZEGE
                        A 0010. oszlopban megadott kielégítési sorrendben betöltött helyhez tartozó összes kötelezettség teljes fennálló összege.

                        0030

                        EBBŐL: HARMADIK ORSZÁG JOGÁNAK HATÁLYA ALÁ TARTOZÓ KÖTELEZETTSÉGEK
                        Ez az oszlop tartalmazza a harmadik ország jogának hatálya alá tartozó kötelezettségek fennálló összegét.

                        0040

                        EBBŐL: SZERZŐDÉSES ELISMERÉS NÉLKÜL
                        Ez az oszlop tartalmazza a harmadik ország jogának hatálya alá tartozó olyan kötelezettségek fennálló összegét, amelyek nem foglalják magukban a 2014/59/EU irányelv 55. cikkének (1) bekezdésében előírt hitelezői feltőkésítés szerződéses elismerését. Az érték a fennálló összeg lesz.
                        Az értéket a következő feltételeknek megfelelő összes kötelezettség összegeként kell kiszámítani:

                                    (a)

                                    a kötelezettségek még léteznek;

                                    (b)

                                    a kötelezettségek harmadik ország jogának hatálya alá tartoznak;

                                    (c)

                                    a kötelezettségek nem tartalmazzák a 2014/59/EU irányelv 55. cikkének (1) bekezdésében előírt szerződéses elismerési feltételt;

                                    (d)

                                    a kötelezettségeket nem zárták ki a hitelezői feltőkésítésből;

                                    (e)

                                    a kötelezettségek nem a 2014/59/EU irányelv 108. cikkének a) pontjában említett betétek.

                        0050

                        EBBŐL: A SZANÁLÁSI HATÓSÁGNAK JELENLEG BEJELENTETT
                        Ez az oszlop tartalmazza az ezen értesítés N01.01 és N01.02 táblájában bejelentett valamennyi kötelezettség és/vagy kötelezettségkategória fennálló összegét.

                        0060

                        EBBŐL: HITELEZŐI FELTŐKÉSÍTÉSBŐL KIZÁRT
                        Ez az oszlop tartalmazza azokat a kötelezettségeket, amelyeket a 2014/59/EU irányelv 44. cikkének (2) bekezdésével összhangban kizártak a hitelezői feltőkésítés alkalmazásából, vagy amelyek a szóban forgó irányelv 44. cikkének (3) bekezdése szerinti valamely feltétel hatálya alá tartozhatnak.

                        0070

                        A SZANÁLÁSI HATÓSÁGNAK JELENLEG BEJELENTETT ÖSSZES KÖTELEZETTSÉG NÉVÉRTÉKE
                        Ez az oszlop tükrözi az ezen értesítés N01.01 és N01.02 táblájában bejelentett kötelezettségek és/vagy kötelezettségkategóriák névértékének és/vagy maximális várható értékének teljes összegét.

               (1)  Az N02.00 táblát az a), b) és c) pontban ismertetett valamennyi esetben be kell nyújtani.

               (2)  A Bizottság (EU) 2018/1624 végrehajtási rendelete (2018. október 23.) a 2014/59/EU európai parlamenti és tanácsi irányelvnek megfelelően a hitelintézetek és befektetési vállalkozások szanálási terveihez történő adatszolgáltatáshoz kapcsolódó eljárásokra, valamint egységes formanyomtatványokra és táblákra vonatkozó végrehajtás-technikai standardok meghatározásáról és az (EU) 2016/1066 bizottsági végrehajtási rendelet hatályon kívül helyezéséről (HL L 277., 2018.11.7., 1. o.).

               (3)  A Bizottság (EU) 2021/1527 felhatalmazáson alapuló rendelete (2021. május 31.) a 2014/59/EU európai parlamenti és tanácsi irányelvnek a leírási és átalakítási hatáskörök szerződéses elismerésére vonatkozó szabályozástechnikai standardok tekintetében történő kiegészítéséről (HL L 329., 2021.9.17., 2. o.).

               (4)  Az utolsó negyedévnek, amelyre vonatkozóan adatok állnak rendelkezésre, összhangban kell lennie a negyedéves adatszolgáltatás-beküldési határidőkkel: május 12. (március 31-i adatszolgáltatási vonatkozási időpont esetében), augusztus 11. (június 30-i adatszolgáltatási vonatkozási időpont esetében), november 11. (szeptember 30-i adatszolgáltatási vonatkozási időpont esetében) és február 11. (december 31-i adatszolgáltatási vonatkozási időpont esetében).

            III. MELLÉKLET
            Egységes adatmodell
            Az e rendelet mellékleteiben meghatározott valamennyi adatot olyan egységes adatmodellé kell átalakítani, amely az intézmények és a szanálási hatóságok egységes informatikai rendszereinek alapját jelenti.
            Az egységes adatmodell teljesíti a következő kritériumokat:

                        a)

                        biztosítja az e rendelet mellékleteiben meghatározott valamennyi adat strukturált megjelenítését;

                        b)

                        azonosítja az az e rendelet mellékleteiben meghatározott valamennyi üzleti koncepciót;

                        c)

                        tartalmaz egy olyan adatszótárt, amely azonosítja a táblacíméket, az ordinátacímkéket, a tengelycímkéket, a doméncímkéket, a dimenziócímkéket és a doméntagok címkéit;

                        d)

                        olyan mérőszámokat tartalmaz, amelyek meghatározzák az adatpontok tulajdonságát vagy összegét;

                        e)

                        olyan adatpont-meghatározásokat ad, amelyek kifejezése a pénzügyi koncepciót egyértelműen azonosító jellemzők összetételével történik;

                        f)

                        tartalmazza az összes olyan releváns technikai specifikációt, amely az egységes szanálási adatokat létrehozó adatszolgáltatási informatikai megoldások kifejlesztéséhez szükséges.

            IV. MELLÉKLET
            Validálási szabályok
            Az I. mellékletben meghatározott adatelemek az adatminőséget és -konzisztenciát biztosító ellenőrzési szabályok hatálya alá tartoznak. Az ellenőrzési szabályok megfelelnek a következő kritériumoknak:

                        a)

                        meghatározzák a megfelelő adatpontok közötti logikai kapcsolatokat;

                        b)

                        olyan szűrőket és előfeltételeket tartalmaznak, amelyek meghatározzák azt az adatcsoportot, amelyre az adott validálási szabály alkalmazandó;

                        c)

                        ellenőrzik a továbbított adatok konzisztenciáját;

                        d)

                        ellenőrzik a továbbított adatok pontosságát;

                        e)

                        meghatározzák azokat az alapértelmezett értékeket, amelyeket alkalmazni kell, amennyiben az adott információt nem továbbították.


title: A Bizottság (EU) 2019/1313 végrehajtási rendelete (2019. augusztus 2.) a Bacillus amyloliquefaciens NRRL B-50508, Bacillus amyloliquefaciens NRRL B-50509 és Bacillus subtilis NRRL B-50510 készítmény hízósertések és kevésbé jelentős hízósertésfélék takarmány-adalékanyagaként történő engedélyezéséről (az engedély jogosultja: Cargill Incorporated, amelyet a Provimi Holding BV képvisel) (EGT-vonatkozású szöveg.)

text:
                  5.8.2019

                  HU

                  Az Európai Unió Hivatalos Lapja

                  L 205/1

         A BIZOTTSÁG (EU) 2019/1313 VÉGREHAJTÁSI RENDELETE
         (2019. augusztus 2.)
         a Bacillus amyloliquefaciens NRRL B-50508, Bacillus amyloliquefaciens NRRL B-50509 és Bacillus subtilis NRRL B-50510 készítmény hízósertések és kevésbé jelentős hízósertésfélék takarmány-adalékanyagaként történő engedélyezéséről (az engedély jogosultja: Cargill Incorporated, amelyet a Provimi Holding BV képvisel)
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a takarmányozási célra felhasznált adalékanyagokról szóló, 2003. szeptember 22-i 1831/2003/EK európai parlamenti és tanácsi rendeletre (1) és különösen annak 9. cikke (2) bekezdésére,
         mivel:

                     (1)

                     Az 1831/2003/EK rendelet rendelkezik a takarmányozási célra felhasznált adalékanyagok engedélyezéséről, az engedély megadásának feltételeiről és az engedélyezési eljárásokról.

                     (2)

                     A Bizottsághoz az 1831/2003/EK rendelet 7. cikkének megfelelően kérelmet nyújtottak be a Bacillus amyloliquefaciens NRRL B-50508, Bacillus amyloliquefaciens NRRL B-50509 és Bacillus subtilis NRRL B-50510 készítmény engedélyezésére. A kérelemhez csatolták az említett rendelet 7. cikkének (3) bekezdésében előírt adatokat és dokumentumokat.

                     (3)

                     A kérelem a „tenyésztéstechnikai adalékanyagok” kategóriába sorolandó, Bacillus amyloliquefaciens NRRL B-50508, Bacillus amyloliquefaciens NRRL B-50509 és Bacillus subtilis NRRL B-50510 készítmény hízósertések és a kevésbé jelentős hízósertésfélék takarmány-adalékanyagaként való engedélyezésére vonatkozik.

                     (4)

                     Az Európai Élelmiszerbiztonsági Hatóság (a továbbiakban: Hatóság) 2019. február 27-i véleményében (2) megállapította, hogy a Bacillus amyloliquefaciens NRRL B-50508, Bacillus amyloliquefaciens NRRL B-50509 és Bacillus subtilis NRRL B-50510 készítmény a javasolt felhasználási feltételek mellett nincs káros hatással sem az állati egészségre, sem a környezetre. A Hatóság azt is megállapította, hogy az adalékanyag még alacsony szintű porképző képességgel is potenciális légzőszervi szenzibilizálónak minősül, és nem lehet következtetést levonni az adalékanyag szem- vagy bőrszenzibilizáló, illetve -irritáló hatására vonatkozóan. A Bizottság ezért úgy véli, hogy megfelelő óvintézkedéseket kell hozni az emberi egészségre, különösen az adalékanyag felhasználóira gyakorolt káros hatások megelőzése érdekében. A Hatóság megállapította továbbá, hogy az adalékanyag a hízósertések esetében az ajánlott adagban hatékony lehet a takarmánybevitel-súlygyarapodás aránya tekintetében, és hogy ez a következtetés a kevésbé jelentős hízósertésfélékre is kiterjeszthető. A Hatóság úgy ítélte meg, hogy nem szükséges a forgalomba hozatalt követő egyedi nyomonkövetési előírásokat elrendelni. A Hatóság ellenőrizte továbbá az 1831/2003/EK rendelettel létrehozott referencialaboratórium által benyújtott, a takarmányban található takarmány-adalékanyagra vonatkozó analitikai módszerről szóló jelentést.

                     (5)

                     A hogy a Bacillus amyloliquefaciens NRRL B-50508, Bacillus amyloliquefaciens NRRL B-50509 és Bacillus subtilis NRRL B-50510 készítmény értékelése azt mutatja, hogy az 1831/2003/EK rendelet 5. cikkében előírt engedélyezési feltételek teljesülnek. Ennek megfelelően a szóban forgó készítmény használatát az e rendelet mellékletében meghatározottak szerint engedélyezni kell.

                     (6)

                     Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

               ELFOGADTA EZT A RENDELETET:

            1. cikk
            A mellékletben meghatározott, az „állattenyésztésben alkalmazott adalékanyagok” kategóriába és a „bélflóra-stabilizálók” funkcionális csoportba tartozó készítmény takarmány-adalékanyagként történő felhasználása a mellékletben meghatározott feltételek mellett engedélyezett.

            2. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2019. augusztus 2-án.

                  a Bizottság részéről

                  az elnök

               Jean-Claude JUNCKER

            (1)  HL L 268., 2003.10.18., 29. o.

            (2)  EFSA Journal 2019;17(3):5647.

            MELLÉKLET

                        Az adalékanyag azonosító száma

                        Az engedély jogosultjának neve

                        Adalékanyag

                        Összetétel, kémiai képlet, leírás, analitikai módszer

                        Állatfaj vagy -kategória

                        Maximális életkor

                        Legkisebb tartalom

                        Legnagyobb tartalom

                        Egyéb rendelkezések

                        Az engedély lejárta

                        CFU/kg 12 %-os nedvességtartalmú teljes értékű takarmányban

                           Kategória: állattenyésztésben alkalmazott adalékanyagok. Funkcionális csoport: bélflóra-stabilizálók.

                        4b1893

                        Cargill Incorporated, amelyet a Povimi Holding BV képvisel

                           Bacillus amyloliquefaciens NRRL B-50508, Bacillus amyloliquefaciens NRRL B-50509 és

                           Bacillus subtilis NRRL B-50510

                           Az adalékanyag összetétele:

                           Bacillus amyloliquefaciens NRRL B-50508, Bacillus amyloliquefaciens NRRL B-50509 és Bacillus subtilis NRRL B-50510 készítmény, amely legalább az alábbi mennyiséget tartalmazza: Bacillus spp 2,5 × 109 CFU/g (1:1:1 arányban)
                        Por formájában

                           A hatóanyag jellemzése:

                        A Bacillus amyloliquefaciens NRRL B-50508, Bacillus amyloliquefaciens NRRL B-50509 és Bacillus subtilis NRRL B-50510 csíraképes spórái

                           Analitikai módszer
                            (1)

                        Meghatározásra: Pulzáló erőterű gél-elektroforézis (PFGE)
                        A takarmány-adalékanyagban, az előkeverékekben és a takarmányban való számlálásra: tripton-szója agart alkalmazó lemezkenéses módszer (EN 15784)

                        Hízósertések
                        Kevésbé jelentős hízósertésfélék

                        —

                        1.5 × 108

                        —

                                    1.

                                    Az adalékanyag és az előkeverékek használati utasításában fel kell tüntetni a tárolási feltételeket és a hőkezeléssel szembeni stabilitást.

                                    2.

                                    Az adalékanyag és az előkeverékek felhasználóira vonatkozóan a takarmányipari vállalkozóknak munkafolyamatokat és szervezeti intézkedéseket kell meghatározniuk a használatból fakadó lehetséges kockázatok kezelésére. Ha a kockázatokat e folyamatokkal vagy intézkedésekkel nem lehet kiküszöbölni vagy minimálisra csökkenteni, akkor az adalékanyagot és az előkeverékeket egyéni védőeszközökkel, többek között védőmaszkkal és bőrvédő eszközökkel kell használni.

                        2029. augusztus 25.

               (1)  Az analitikai módszerek részletes leírása a referencialaboratórium honlapján található: https://ec.europa.eu/jrc/en/eurl/feed-additives/evaluation-reports


title: A Bizottság (EU) 2019/1314 végrehajtási rendelete (2019. augusztus 2.) az Escherichia coli K-12 törzsével előállított lakto-N-neotetraóz új élelmiszer specifikációira vonatkozó módosítás (EU) 2015/2283 európai parlamenti és tanácsi rendelet szerinti engedélyezéséről és az (EU) 2017/2470 bizottsági végrehajtási rendelet módosításáról (EGT-vonatkozású szöveg.)

text:
                  5.8.2019

                  HU

                  Az Európai Unió Hivatalos Lapja

                  L 205/4

         A BIZOTTSÁG (EU) 2019/1314 VÉGREHAJTÁSI RENDELETE
         (2019. augusztus 2.)
         az Escherichia coli K-12 törzsével előállított lakto-N-neotetraóz új élelmiszer specifikációira vonatkozó módosítás (EU) 2015/2283 európai parlamenti és tanácsi rendelet szerinti engedélyezéséről és az (EU) 2017/2470 bizottsági végrehajtási rendelet módosításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az új élelmiszerekről, az 1169/2011/EU európai parlamenti és tanácsi rendelet módosításáról, valamint a 258/97/EK európai parlamenti és tanácsi rendelet és az 1852/2001/EK bizottsági rendelet hatályon kívül helyezéséről szóló, 2015. november 25-i (EU) 2015/2283 európai parlamenti és tanácsi rendeletre (1) és különösen annak 12. cikkére,
         mivel:

                     (1)

                     Az (EU) 2015/2283 rendelet értelmében csak engedélyezett és az uniós jegyzékbe felvett új élelmiszerek hozhatók forgalomba az Unióban.

                     (2)

                     A Bizottság az (EU) 2015/2283 rendelet 8. cikke alapján elfogadta az engedélyezett új élelmiszerek uniós jegyzékét megállapító (EU) 2017/2470 bizottsági végrehajtási rendeletet (2).

                     (3)

                     Az (EU) 2015/2283 rendelet 12. cikke értelmében a Bizottságnak elő kell terjesztenie az új élelmiszer Unión belül történő forgalomba hozatalának engedélyezésére és az uniós jegyzék naprakésszé tételére vonatkozó végrehajtási jogi aktus tervezetét.

                     (4)

                     Az (EU) 2016/375 bizottsági végrehajtási határozat (3) a 258/97/EK európai parlamenti és tanácsi rendelettel (4) összhangban engedélyezte a vegyi úton szintetizált lakto-N-neotetraóz új élelmiszer-összetevőként történő forgalomba hozatalát.

                     (5)

                     2016. szeptember 1-jén a Glycom A/S vállalat (a továbbiakban: a kérelmező) a 258/97/EK rendelet 5. cikke szerint tájékoztatta a Bizottságot, hogy az Escherichia coli K-12 törzsével előállított lakto-N-neotetraóz (mikrobiális forrás) mint új élelmiszer-összetevő forgalomba hozatalát tervezi.

                     (6)

                     A Bizottságnak küldött értesítéshez a kérelmező benyújtott egy jelentést is, amelyet a 258/97/EK rendelet 3. cikkének (4) bekezdése alapján Írország illetékes hatósága állított ki, és amelynek következtetése a kérelmező által benyújtott tudományos bizonyítékok fényében az volt, hogy az Escherichia coli K-12 törzsével előállított lakto-N-neotetraóz lényegileg egyenértékű az (EU) 2016/375 bizottsági végrehajtási határozattal engedélyezett szintetikus lakto-N-neotetraózzal. Ezért a mikrobiális eredetű lakto-N-neotetraózt a Bizottság felvette az új élelmiszerek uniós jegyzékébe.

                     (7)

                     A kérelmező 2018. december 18-án az (EU) 2015/2283 rendelet 10. cikkének (1) bekezdése értelmében kérelmet nyújtott be az Escherichia coli K-12 törzsével előállított lakto-N-neotetraóz specifikációinak módosítása iránt, amely a lakto-N-neotetraóz gyártási folyamatából eredő energia- és környezeti terhelés minimalizálására, valamint az egységnyi előállítási költség csökkentésére irányult. A kért változtatások a lakto-N-neotetraóz mennyiségének a ≥ 92 %-os értékről a ≥ 80 %-os értékre történő csökkentésére, valamint az új élelmiszerben jelen lévő kisebb szacharidok mennyiségének a növelésére, pontosabban a D-laktóz maximális mennyiségének 3,0 %-ról 10,0 %-ra, a para-lakto-N-neohexaóz maximális mennyiségének pedig 3,0 %-ról 5,0 %-ra történő módosítására irányulnak.

                     (8)

                     Annak biztosítása érdekében, hogy az új élelmiszer általános tisztasága a specifikációját érintő kért változtatások bevezetését követően is elérje a jelenleg engedélyezett lakto-N-neotetraóz tisztasági szintjét, a kérelmező azt is javasolja, hogy az új élelmiszerben a lakto-N-neotetraóz kisebb szacharidokkal (D-laktóz, lakto-N-trióz II, para-lakto-N-neohexaóz, valamint lakto-N-neotetraóz fruktóz izomer) együtt tekintett teljes mennyisége legalább 92,0 % legyen.

                     (9)

                     Az új élelmiszer specifikációit érintő kérelmezett módosításokra a gyártási folyamat azon változásai miatt van szükség, hogy a kristályosítással történő tisztítási lépést porlasztva szárítási lépéssel helyettesítik, amit az Escherichia coli K-12 törzsével előállított lakto-N-neotetraóz előállításánál jelenleg alkalmaznak. A kérelmező ezért azt kérte, hogy módosítsák az engedélyezett új élelmiszerek uniós jegyzékében a mikrobiális eredetű lakto-N-neotetraózra vonatkozó bejegyzést, hogy az tükrözze a gyártási folyamat tisztítási lépésében bekövetkezett változást.

                     (10)

                     A Bizottság úgy ítélte meg, hogy az engedélyezett új élelmiszernek az abban lévő – az emberi tejnek is összetevőit képező – szacharidokat érintő kért módosításai, amennyiben ezen szacharidok és az új élelmiszerben jelen lévő egyéb kisebb szacharidok a szóban forgó új élelmiszerben általánosan nagy mennyiségben vannak jelen, nem hatnak ki azokra a biztonsági megfontolásokra, amelyek alapján a szintetikus lakto-N-neotetraózt és az Escherichia coli K-12 törzsével előállított lakto-N-neotetraózt engedélyezték, és ezért ezen módosítás nem teszi szükségessé az Európai Élelmiszerbiztonsági Hatósággal való konzultációt.

                     (11)

                     A fenti megfontolásokat figyelembe véve a kért módosítások megfelelnek az (EU) 2015/2283 rendelet 12. cikke (1) bekezdésében foglaltaknak. Ezért helyénvaló módosítani az Escherichia coli K-12 törzsével előállított lakto-N-neotetraóz (mikrobiális forrás) új élelmiszer specifikációit, és a lakto-N-neotetraóz, a D-laktóz és a para-lakto-N-neohexaóz mennyiségét és a lakto-N-neotetraóz kisebb szacharidokkal (D-laktózzal, lakto-N-trióz II-vel, para-lakto-N-neohexaózzal, valamint lakto-N-neotetraóz fruktóz izomerrel) együtt tekintett összmennyiségét a javasolt mennyiségek szintjén helyénvaló megállapítani.

                     (12)

                     Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

               ELFOGADTA EZT A RENDELETET:

            1. cikk
            Az engedélyezett új élelmiszereknek az (EU) 2015/2283 rendelet 6. cikke értelmében létrehozott uniós jegyzékében az Escherichia coli K-12 törzsével előállított lakto-N-neotetraóz anyagra vonatkozó bejegyzést az e rendelet mellékletében meghatározottak szerint módosítani kell.

            2. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2019. augusztus 2-án.

                  a Bizottság részéről

                  az elnök

               Jean-Claude JUNCKER

            (1)  HL L 327., 2015.12.11., 1. o.

            (2)  A Bizottság (EU) 2017/2470 végrehajtási rendelete (2017. december 20.) az új élelmiszerek uniós jegyzékének az új élelmiszerekről szóló (EU) 2015/2283 európai parlamenti és tanácsi rendelet alapján történő megállapításáról (HL L 351., 2017.12.30., 72. o.).

            (3)  A Bizottság (EU) 2016/375 végrehajtási határozata (2016. március 11.) a lakto-N-neotetraóznak a 258/97/EK európai parlamenti és tanácsi rendelet szerinti új élelmiszer-összetevőként való forgalomba hozatalának engedélyezéséről (HL L 70., 2016.3.16., 22. o.).

            (4)  Az Európai Parlament és a Tanács 258/97/EK rendelete (1997. január 27.) az új élelmiszerekről és az új élelmiszer-összetevőkről (HL L 43., 1997.2.14., 1. o.).

            MELLÉKLET
            Az (EU) 2017/2470 végrehajtási rendeletben szereplő 2. táblázatban (Specifikációk) a „Lacto-N-neotetraóz (mikrobiális forrás)” bejegyzés helyébe a következő szöveg lép:

                           „Lakto-
                                 N
                              -neotetraóz

                              (mikrobiális forrás)

                              Meghatározás:

                           Kémiai név: β-d-Galaktopiranozil-(1→4)-2-acetamido-2-deoxi-β-d-glükopiranozil-(1→3)-β-d-galaktopiranozil-(1→4)-d-glükopiranóz
                           Kémiai képlet: C26H45NO21

                           CAS-szám: 13007-32-4
                           Molekulatömeg: 707,63 g/mol

                              Forrás:

                           Az Escherichia coli genetikailag módosított törzse (K-12)

                              Leírás:

                           A lakto-N-neotetraóz egy mikrobiológiai eljárással előállított por, amelynek színe a fehértől a piszkosfehérig terjed.

                              Tisztaság:

                           Tartalom (vízmentes): ≥ 80 %
                           D-laktóz: ≤ 10,0 %
                           Lakto-N-trióz II: ≤ 3,0 %

                              para-lakto-N-neohexaóz: ≤ 5,0 %
                           Lakto-N-neotetraóz fruktóz izomer: ≤ 1,0 %
                           Szacharidok (lakto-N-neotetraóz, D-laktóz, lakto-N-trióz II, para-lakto-N-neohexaóz, lakto-N-neotetraóz fruktóz izomer) összesen: ≥ 92 %
                           pH-érték (20 °C, 5 %-os oldat): 4,0–7,0
                           Víz: ≤ 9,0 %
                           Szulfáthamu: ≤ 0,4 %
                           Oldószermaradékok (metanol): ≤ 100 mg/kg
                           Fehérjemaradékok: ≤ 0,01 %

                              Mikrobiológiai kritériumok:

                           Összes aerob mezofil baktérium száma: ≤ 500 CFU/g
                           Élesztők: ≤ 10 CFU/g
                           Penészgombák: ≤ 10 CFU/g
                           Endotoxinmaradékok: ≤ 10 EU/mg

                           CFU: telepképző egység; EU: endotoxin egység”


title: A Tanács (EU) 2019/1337 végrehajtási rendelete (2019. augusztus 8.) a terrorizmus elleni küzdelem érdekében egyes személyekkel és szervezetekkel szemben hozott különleges korlátozó intézkedésekről szóló 2580/2001/EK rendelet 2. cikke (3) bekezdésének végrehajtásáról, valamint az (EU) 2019/24 végrehajtási rendelet hatályon kívül helyezéséről

text:
                  9.8.2019

                  HU

                  Az Európai Unió Hivatalos Lapja

                  L 209/1

         A TANÁCS (EU) 2019/1337 VÉGREHAJTÁSI RENDELETE
         (2019. augusztus 8.)
         a terrorizmus elleni küzdelem érdekében egyes személyekkel és szervezetekkel szemben hozott különleges korlátozó intézkedésekről szóló 2580/2001/EK rendelet 2. cikke (3) bekezdésének végrehajtásáról, valamint az (EU) 2019/24 végrehajtási rendelet hatályon kívül helyezéséről
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre,
         tekintettel a terrorizmus elleni küzdelem érdekében egyes személyekkel és szervezetekkel szemben hozott különleges korlátozó intézkedésekről szóló, 2001. december 27-i 2580/2001/EK tanácsi rendeletre (1) és különösen annak 2. cikke (3) bekezdésére,
         tekintettel az Unió külügyi és biztonságpolitikai főképviselőjének javaslatára,
         mivel:

                     (1)

                     A Tanács 2019. január 8-án elfogadta a 2580/2001/EK rendelet 2. cikke (3) bekezdésének végrehajtásáról szóló (EU) 2019/24 végrehajtási rendeletet (2), amely naprakésszé teszi azon személyek, csoportok és szervezetek jegyzékét (a továbbiakban: a jegyzék), akikre vagy amelyekre a 2580/2001/EK rendeletet alkalmazni kell.

                     (2)

                     A Tanács valamennyi személy, csoport és szervezet számára – amennyiben ez gyakorlatilag lehetséges volt – indokolást adott arról, hogy miért vették fel őket a jegyzékbe.

                     (3)

                     Az Európai Unió Hivatalos Lapjában közzétett értesítés útján a Tanács tájékoztatta a jegyzékben szereplő személyeket, csoportokat és szervezeteket arról a döntéséről, hogy továbbra is szerepelteti őket a jegyzékben. A Tanács arról is tájékoztatta az érintett személyeket, csoportokat és szervezeteket, hogy kérhetik a Tanács indokolását a jegyzékbe vételükkel kapcsolatban, amennyiben az indokolást még nem közölték velük.

                     (4)

                     A Tanács a 2580/2001/EK rendelet 2. cikke (3) bekezdésének megfelelően felülvizsgálta a listát. Az említett felülvizsgálat során a Tanács figyelembe vette az érintettek által benyújtott észrevételeket, valamint az illetékes nemzeti hatóságoktól kapott, a jegyzékbe vett személyek és szervezetek nemzeti státuszára vonatkozó, naprakésszé tett információkat.

                     (5)

                     A Tanács meggyőződött arról, hogy a 2001/931/KKBP tanácsi közös álláspont (3) 1. cikkének (4) bekezdésében említett illetékes hatóságok a listán szereplő valamennyi személy, csoport és szervezet tekintetében határozatot hoztak arról, hogy azok a 2001/931/KKBP közös álláspont 1. cikkének (2) és (3) bekezdése értelmében terrorcselekményekben vettek részt. A Tanács emellett arra a következtetésre jutott, hogy azoknak a személyeknek, csoportoknak és szervezeteknek, akikre vagy amelyekre a 2001/931/KKBP közös álláspont 2., 3. és 4. cikkét alkalmazni kell, a továbbiakban is a 2580/2001/EK rendeletben előírt különleges korlátozó intézkedések hatálya alá kell tartozniuk.

                     (6)

                     A listát ennek megfelelően naprakésszé kell tenni, az (EU) 2019/24 végrehajtási rendeletet pedig hatályon kívül kell helyezni,

               ELFOGADTA EZT A RENDELETET:

            1. cikk
            A 2580/2001/EK rendelet 2. cikkének (3) bekezdésében meghatározott listát e rendelet melléklete tartalmazza.

            2. cikk
            Az (EU) 2019/24 végrehajtási rendelet hatályát veszti.

            3. cikk
            Ez a rendelet az Európai Unió Hivatalos Lapjában való kihirdetését követő napon lép hatályba.

            Ez a rendelet teljes egészében kötelező, és közvetlenül alkalmazandó valamennyi tagállamban.
            Kelt Brüsszelben, 2019. augusztus 8-án.

                  a Tanács részéről

                  az elnök

               T. TUPPURAINEN

            (1)  HL L 344., 2001.12.28., 70. o.

            (2)  A Tanács (EU) 2019/24 végrehajtási rendelete (2019. január 8.) a terrorizmus elleni küzdelem érdekében egyes személyekkel és szervezetekkel szemben hozott különleges korlátozó intézkedésekről szóló 2580/2001/EK rendelet 2. cikke (3) bekezdésének végrehajtásáról, valamint az (EU) 2018/1071 végrehajtási rendelet hatályon kívül helyezéséről (HL L 6., 2019.1.9., 2. o.).

            (3)  A Tanács 2001/931/KKBP közös álláspontja (2001. december 27.) a terrorizmus elleni küzdelemre vonatkozó különös intézkedések alkalmazásáról (HL L 344., 2001.12.28., 93. o.).

            MELLÉKLET

               AZ 1. CIKKBEN EMLÍTETT SZEMÉLYEK, CSOPORTOK ÉS SZERVEZETEK LISTÁJA

            I.   SZEMÉLYEK

                        1.

                        ABDOLLAHI Hamed (más néven Mustafa Abdullahi), született: 1960.8.11., Irán. Útlevélszám: D9004878.

                        2.

                        AL-NASSER, Abdelkarim Hussein Mohamed, született: Al Ihsa (Szaúd-Arábia), szaúdi állampolgár.

                        3.

                        AL YACOUB, Ibrahim Salih Mohammed, született: 1966.10.16., Tarut (Szaúd-Arábia), szaúdi állampolgár.

                        4.

                        ARBABSIAR Manssor (más néven Mansour Arbabsiar), született: 1955.3.6. vagy 1955.3.15., Irán. Iráni és amerikai állampolgár. Útlevélszám: C2002515 (Irán); Útlevélszám: 477845448 (Amerikai Egyesült Államok). Nemzeti személyazonosító igazolvány száma: 07442833, lejárati ideje: 2016.3.15. (amerikai egyesült államokbeli gépjárművezetői engedély).

                        5.

                        ASADI Assadollah, született: 1971.12.22., Teherán (Irán), iráni állampolgár. Iráni diplomata-útlevél száma: D9016657.

                        6.

                        BOUYERI, Mohammed (más néven Abu ZUBAIR, más néven SOBIAR, más néven Abu ZOUBAIR), született: 1978.3.8., Amszterdam (Hollandia).

                        7.

                        EL HAJJ, Hassan, született: 1988.3.22., Zaghdraiya, Szidón, Libanon, kanadai állampolgár. Útlevélszám: JX446643 (Kanada).

                        8.

                        HASHEMI MOGHADAM Saeid, született: 1962.8.6., Teherán (Irán), iráni állampolgár. Útlevélszám: D9016290, lejárati ideje: 2019.2.4.

                        9.

                        IZZ-AL-DIN, Hasan (más néven GARBAYA, Ahmed, más néven SA-ID, más néven SALWWAN, Samir), született: 1963, Libanon, libanoni állampolgár.

                        10.

                        MELIAD, Farah, született: 1980.11.5., Sydney (Ausztrália), ausztrál állampolgár. Útlevélszám: M2719127 (Ausztrália).

                        11.

                        MOHAMMED, Khalid Shaikh (más néven ALI, Salem, más néven BIN KHALID, Fahd Bin Adballah, más néven HENIN, Ashraf Refaat Nabith, más néven WADOOD, Khalid Adbul), született: 1965.4.14. vagy 1964.3.1., Pakisztán, útlevélszám: 488555.

                        12.

                        ȘANLI, Dalokay (más néven Sinan), született: 1976.10.13., Pülümür (Törökország).

                        13.

                        SHAHLAI Abdul Reza (más néven Abdol Reza Shala'i, más néven Abd-al Reza Shalai, más néven Abdorreza Shahlai, más néven Abdolreza Shahla'i, más néven Abdul-Reza Shahlaee, más néven Hajj Yusef, más néven Haji Yusif, más néven Hajji Yasir, más néven Hajji Yusif, más néven Yusuf Abu-al-Karkh), született: 1957 körül, Irán. Címei: 1. Kermanshah, Irán, 2. mehráni katonai bázis, Ilám tartomány, Irán.

                        14.

                        SHAKURI Ali Gholam, született: 1965 körül, Teherán, Irán.

                        15.

                        SOLEIMANI Qasem (más néven Ghasem Soleymani, más néven Qasmi Sulayman, más néven Qasem Soleymani, más néven Qasem Solaimani, más néven Qasem Salimani, más néven Qasem Solemani, más néven Qasem Sulaimani, más néven Qasem Sulemani), született: 1957.3.11., Irán. Iráni állampolgár. Útlevélszám: 008827 (iráni diplomata-útlevél), kibocsátás éve: 1999. Titulus/rendfokozat: vezérőrnagy.

                  II.   CSOPORTOK ÉS SZERVEZETEK

                        1.

                        „Abu Nidal Organisation” – „ANO” („Abu Nidal Szervezet”) (más néven: „Fatah Revolutionary Council” [„Fatah Forradalmi Tanács”], más néven: „Arab Revolutionary Brigades” [„Arab Forradalmi Brigádok”], más néven: „Black September” [„Fekete Szeptember”], más néven: „Revolutionary Organisation of Socialist Muslims” [„Szocialista Muzulmánok Forradalmi Szervezete”].

                        2.

                        „Al-Aqsa Martyrs' Brigade” („Al-Aqsa Mártírjainak Brigádja”).

                        3.

                        „Al-Aqsa e.V” („Al-Aksza e.V.”).

                        4.

                        „Babbar Khalsa”.

                        5.

                        A „New People's Army-t” – „NPA-t” („Új Néphadsereg”) is magában foglaló „Communist Party of the Philippines'” („Fülöp-szigeteki Kommunista Párt”), Fülöp-szigetek.

                        6.

                        „Directorate for Internal Security of the Iranian Ministry for Intelligence and Security” (Az iráni Hírszerzési és Biztonsági Minisztérium Belső Biztonsági Igazgatósága).

                        7.

                        „Gama'a al-Islamiyya” (más néven „Al-Gama'a al-Islamiyya”) („Islamic Group” – „IG” [„Iszlám Csoport”]).

                        8.

                        „İslami Büyük Doğu Akıncılar Cephesi” – „IBDA-C” („Great Islamic Eastern Warriors Front” [„Nagy Iszlám Keleti Harci Front”]).

                        9.

                        A „Hamas-Izz al-Din al-Qassem”-et is magában foglaló „Hamas” („Hamász”).

                        10.

                        „Hizballah Military Wing” („Hizballah Katonai Szárny”) (más néven „Hezbollah Military Wing”, más néven „Hizbullah Military Wing”, más néven „Hizbollah Military Wing”, más néven „Hezballah Military Wing”, más néven „Hisbollah Military Wing”, más néven „Hizbu'llah Military Wing”, más néven „Hizb Allah Military Wing”, más néven „Jihad Council” [magyarul az összes Hezbollah változat, illetve „Dzsihád Tanács”] {és az irányítása alá tartozó minden egység, köztük az External Security Organisation [„Külső Biztonsági Szervezet”]}).

                        11.

                        „Hizbul Mujahideen” – „HM” („Hizbul Mudzsahedin”).

                        12.

                        „Khalistan Zindabad Force” – „KZF” („Kalisztán Zindabad Erő”).

                        13.

                        „Kurdistan Workers' Party” – „PKK” („Kurd Munkáspárt”) (más néven „KADEK”, más néven „KONGRA-GEL”).

                        14.

                        „Liberation Tigers of Tamil Eelam” – „LTTE” („A Tamil Eelam Felszabadító Tigrisei”).

                        15.

                        „Ejército de Liberación Nacional” („National Liberation Army” [„Nemzeti Felszabadítási Hadsereg”]).

                        16.

                        „Palestinian Islamic Jihad” – „PIJ” („Palesztin Iszlám Dzsihád”).

                        17.

                        „Popular Front for the Liberation of Palestine” – „PFLP” („Népi Front Palesztina Felszabadításért”).

                        18.

                        „Popular Front for the Liberation of Palestine – General Command” (más néven „PFLP – General Command”) („Népi Front Palesztina Felszabadításért – Főparancsnokság” [más néven „PFLP – Főparancsnokság”]).

                        19.

                        „Devrimci Halk Kurtuluș Partisi-Cephesi” – „DHKP/C” (más néven „Devrimci Sol”) („Revolutionary Left” [„Forradalmi Baloldal”]), más néven „Dev Sol”) („Revolutionary People's Liberation Army/Front/Party” [„Forradalmi Népi Felszabadítási Hadsereg/Front/Párt”]).

                        20.

                        „Sendero Luminoso” – „SL” („Fényes Ösvény”).

                        21.

                        „Teyrbazen Azadiya Kurdistan” – „TAK” (más néven „Kurdistan Freedom Falcons” [„Kurdisztáni Szabadság Sólymai”], más néven „Kurdistan Freedom Hawks” [„Kurdisztáni Szabadság Héjái”]).


title: A Bizottság (EU) 2019/1339 végrehajtási rendelete (2019. augusztus 8.) a „Cidre Cotentin”/„Cotentin” (OEM) oltalom alatt álló eredetmegjelölés használatára vonatkozó átmeneti időszak engedélyezéséről

text:
                  9.8.2019

                  HU

                  Az Európai Unió Hivatalos Lapja

                  L 209/8

         A BIZOTTSÁG (EU) 2019/1339 VÉGREHAJTÁSI RENDELETE
         (2019. augusztus 8.)
         a „Cidre Cotentin”/„Cotentin” (OEM) oltalom alatt álló eredetmegjelölés használatára vonatkozó átmeneti időszak engedélyezéséről
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a mezőgazdasági termékek és az élelmiszerek minőségrendszereiről szóló, 2012. november 21-i 1151/2012/EU európai parlamenti és tanácsi rendeletre (1) és különösen annak 15. cikke (1) bekezdésére,
         mivel:

                     (1)

                     A Bizottsághoz 2016. november 16-án beérkezett levelükben a francia hatóságok közölték, hogy a Cidrerie de la Brique nevű vállalkozás (23, route de la Brique, 50700 Saint-Joseph), amely több mint öt éve folyamatosan, jogszerűen forgalmazta az érintett terméket „Cidre Cotentin”/„Cotentin” elnevezéssel, felszólalással élt a nemzeti felszólalási eljárás során. Az említett vállalkozás esetében teljesülnek az 1151/2012/EU rendelet 15. cikkének (1) bekezdésében meghatározott feltételek, ezért a francia hatóságok kérelmezték, hogy az Európai Bizottság biztosítson számára egy 2020. június 30-ig tartó átmeneti időszakot.

                     (2)

                     A Bizottság az (EU) 2018/939 bizottsági végrehajtási rendelet (2) útján anélkül jegyezte be a „Cidre Cotentin”/„Cotentin” (OEM) elnevezést az oltalom alatt álló eredetmegjelölések és földrajzi jelzések nyilvántartásába, hogy biztosította volna a Cidrerie de la Brique vállalkozás számára a francia hatóságok által kért, a 15. cikk (1) bekezdése szerinti átmeneti időszakot. Az (EU) 2018/939 végrehajtási rendelet 2018. július 23-án lépett hatályba.

                     (3)

                     2019. április 10-i és 12-i e-mailjükben a francia hatóságok részletesen igazolták, hogy a Cidrerie de la Brique vállalkozás esetében teljesülnek az 1151/2012/EU rendelet 15. cikkének (1) bekezdése szerinti átmeneti időszak biztosításához szükséges feltételek, és ismételten felkérték a Bizottságot az említett átmeneti időszak biztosítására.

                     (4)

                     A szóban forgó, a „Cidre Cotentin”/„Cotentin” oltalom alatt álló eredetmegjelölés termékleírásában meghatározott körülhatárolt területen letelepedett vállalkozás nem alkalmazza az eredetmegjelöléshez tartozó termékleírást, következésképpen a fent említett eredetmegjelölés használata esetén megsértené az 1151/2012/EU rendelet 13. cikkének (1) bekezdését.

                     (5)

                     A Cidrerie de la Brique vállalkozásról megállapítást nyert tehát, hogy teljesíti az 1151/2012/EU rendelet 15. cikkének (1) bekezdésében foglalt azon feltételeket, amelyek alapján a bejegyzést követő átmeneti időszakban jogszerűen használhatja a kereskedelmi megnevezést. Indokolt engedélyezni a vállalkozás számára, hogy a 2020. június 30-ig tartó átmeneti időszakban használja a „Cidre Cotentin”/„Cotentin” (OEM) oltalom alatt álló elnevezést.

                     (6)

                     Tekintettel arra, hogy a szóban forgó név 2018. július 23., vagyis a „Cidre Cotentin”/„Cotentin” (OEM) elnevezés bejegyzéséről szóló (EU) 2018/939 végrehajtási rendelet hatálybalépésének időpontja óta oltalom alatt áll, az oltalom alatt álló elnevezés használatára vonatkozó engedély hatályát visszamenőlegesen ki kell terjeszteni úgy, hogy az az említett időpontban kezdődjön.

                     (7)

                     Az e rendeletben előírt intézkedések összhangban vannak a mezőgazdasági termékek minőségpolitikájával foglalkozó bizottság véleményével,

               ELFOGADTA EZT A RENDELETET:

            1. cikk
            A Bizottság engedélyezi a Cidrerie de la Brique vállalkozás (23, route de la Brique, 50700 Saint-Joseph) számára, hogy a 2020. június 30-ig tartó átmeneti időszakban használja a „Cidre Cotentin”/„Cotentin” (OEM) bejegyzett elnevezést.
            Ez az átmeneti időszak visszamenőleges hatállyal, 2018. július 23-tól alkalmazandó.

            2. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.

            Ez a rendelet a Szerződéseknek megfelelően teljes egészében kötelező és közvetlenül alkalmazandó a tagállamokban.
            Kelt Brüsszelben, 2019. augusztus 8-án.

                  a Bizottság részéről

                  az elnök

               Jean-Claude JUNCKER

            (1)  HL L 343., 2012.12.14., 1. o.

            (2)  A Bizottság (EU) 2018/939 végrehajtási rendelete (2018. június 26.) egy elnevezésnek az oltalom alatt álló eredetmegjelölések és földrajzi jelzések nyilvántartásába való bejegyzéséről („Cidre Cotentin”/„Cotentin” [OEM]) (HL L 166., 2018.7.3., 3. o.).